
       AVIZ

   asupra

 propunerii legislative pentru completarea Legii educaţiei naţionale nr. 1/2011

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii educaţiei naţionale nr. 1/2011,, trimisă cu adresa nr. Pl.x. 361 din 16 septembrie 2014, înregistrată cu  nr. 4c-11/919 din 17 septembrie 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Proiectul de lege are ca obiect de reglementare modificarea şi completarea Legii Educaţiei Naţionale nr. 1/2011, cu modificările şi completările ulterioare, în sensul introducerii formei de învăţământ la distanţă în învăţământul preuniversitar, respectiv înfiinţarea învăţământului la distanţă pentru elevii care au cetăţenia română şi domiciliul sau rezidenţa în străinătate, pentru ciclul primar şi gimnazial.

Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 23 septembrie 2014.

Membrii comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr. 1953 din 11 septembrie 2014 şi avizul favorabil cu observaţii şi propuneri al Consiliului Legislativ, aviz transmis prin adresa cu nr.990 din 12 septembrie 2014.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a propunerii legislative, întrucât prin aplicarea prevederilor propunerii legislative este afectat bugetul de stat, devenind aplicabile dispoziţiile art. 111 alin. (1) teza a doua din Constituţia României, republicată şi prevederile art. 15 alin. (2) din Legea nr. 500/2002 privind finanţele publice, cu modificările şi completările ulterioare. Guvernul nu a transmis o informarea obligatorie cu privire la această iniţiativă legislativă, până în prezent. Iniţiatorii propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată.

Potrivit art.11 din Legea educaţiei naţionale nr. 1/2011, Guvernul sprijină învăţământul în limba română în ţările în care trăiesc români, iar Ministerul Educaţiei Naţionale poate organiza unităţi de învăţământ cu predare în limba română pe lângă oficiile diplomatice şi instituţiile culturale ale României în străinătate, în colaborare cu Ministerul Afacerilor Externe, prin Institutul Limbii Române.

În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art. 73 alin. (3) lit. n) din Constituţia României, republicată.. 

